יורם גלובוס (משמאל) מקבל פרס הוקרה מהנסיכה דיאנה באנגליה.
**יורם גלובוס** (נולד ב-7 בספטמבר 1943‏) הוא מפיק קולנוע בישראל ובארצות הברית, מבכירי תעשיית הקולנוע הישראלי. גלובוס הפיק כ-50 סרטי קולנוע ישראליים וכ-250 סרטים אמריקאים.

ביוגרפיה
--------

יורם גלובוס נולד בטבריה וגדל בקריית מוצקין. בילדותו עבד כמקרין סרטים בבית הקולנוע "אורות", שהיה בבעלות אביו. שירת בצה"ל בחטיבת גולני והשתחרר כקצין בדרגת סגן.

עם שחרורו מצה"ל בשנת 1964, החל לשתף פעולה עם בן דודו, הבמאי מנחם גולן. השניים הקימו את חברת ההפקות "סרטי נח", על שם אביו של גולן. גלובוס עבד כמפיק ומפיץ בחברה, וגולן כבמאי ומפיק. במהלך שנות השישים והשבעים הם הפיקו עשרות סרטים, שחלקם זכו להצלחה ופופולריות רבה בישראל: "סאלח שבתי", "אני אוהב אותך רוזה", "אסקימו לימון", "מלכת הכביש", "אהבה אילמת", "קזבלן", "מבצע יונתן", שהצליח גם ברחבי העולם והיה מועמד לפרס האוסקר ולפרס גלובוס הזהב, ועוד רבים. בנוסף עסקו בניהול בתי קולנוע והפצת סרטים.

בשנת 1974 הפיק גלובוס, יחד עם מנחם גולן שגם ביים, סרט ראשון בהוליווד, "לפקה" (Lepke) (אנ'), בכיכובו של טוני קרטיס. אך במקביל המשיכו להפיק סרטים בישראל.

### המעבר להוליווד

בשנת 1978 עברו גולן וגלובוס להוליווד ורכשו את חברת הפקות הסרטים "קנון גרופ". עד אמצע שנות ה-80 הפיקו גולן וגלובוס כ-40 סרטים בשנה וקנון הפכה להיות אחת מחברות הסרטים העצמאיות הגדולות בעולם והגדולה בארצות הברית. יורם ומנחם רכשו לעצמם שם של מפיקי-על בהוליווד ותרמו רבות לפתיחת תעשיית הסרטים מארצות הברית החוצה לשווקים הבינלאומיים. בין הסרטים שהפיקו: "ספורט הדמים" עם ז'אן-קלוד ואן דאם, "מעבר לשיא" עם סילבסטר סטאלון, "סופרמן 4" עם כריסטופר ריב, "מחץ הדלתא" עם צ'אק נוריס, "השגריר" עם רוברט מיצ'ם ורוק הדסון, "Missing in Action", "נינג׳ה אמריקאית", "לוחמי החופש" ועוד רבים. בנוסף למותגים נוספים שהיו בבעלותם במהלך השנים החזיקו גולן וגלובוס בעלות על כגון "ספיידרמן", "קפטן אמריקה" ועוד רבים.

בפברואר 1985 זכו גלובוס וגולן לפגוש את אליזבת השנייה, מלכת הממלכה המאוחדת ובני משפחת המלוכה בהקרנת הבכורה של הסרט "Ordeal by Innocence" עיבוד קולנועי לספרה של אגאתה כריסטי (אנ'), שנערכה בלונדון, בבית קולנוע שגם היה בבעלותם.

במחצית הראשונה של שנות ה-80 הרחיבו גולן וגלובוס את פעילות הקבוצה על ידיד ברכישת רשתות בתי קולנוע ואולפנים ברחבי העולם בעיקר באירופה. לאחר רכישת "קלאסיק" ו"סטאר צ'יין" וחברת Thorn EMI שלטה "קנון גרופ" על כ-40 אחוזים משוק הקולנוע הבריטי והייתה רשת האולפנים ובתי הקולנוע הגדולה בהולנד, איטליה וגרמניה עם כ-1,800 בתי קולנוע באירופה בלבד. עם זאת לצורך הרכישה נטלו הלוואות ובמקביל החלה חקירה של הוועדה לניירות ערך ולבורסות נגד החברה.

במאי 1987 מכרה "קנון גרופ", לאחר שצברה חובות כבדים של מאות מיליוני דולרים, את ספריית הסרטים הבריטית שלה "**Thorn-EMI Screen Entertainment Library**" אשר מנתה כ-2000 סרטים בריטיים לחברת *Weintraub Entertainment Group* בסכום של כ-85 מיליון דולר. בסוף 1987 רכשה את השליטה ב"קנון גרופ" חברת "Pathé Communications", חברת החזקות בשליטת איש העסקים האיטלקי ז׳אן-קארלו פארטי. אחר כך פרקו בני הדודים גולן וגלובוס את השותפות ביניהם, והחל סכסוך עסקי מתוקשר בין השנים. בריאיון עיתונאי ב-2002 סיפר יורם גלובוס כי "קנון גרופ" נקלע לקשיים, לאחר שמנחם גולן חתם על התחייבויות להפקת 46 סרטים בשנה אחת, כמות גדולה יחסית ליכולת הפיננסית של הקבוצה. גולן מצידו סיפר שסמך על גלובוס בנושא ניהול הכספים ולא עסק בצד הפיננסי.

בשנת 1990 מונה יורם גלובוס לנשיא ויו"ר חברת הסרטים האמריקאית "Metro-Goldwyn-Mayer" ויונייטד ארטיסטס כאשר היא נרכשה על ידי Cannon Group\Pathe Communications בסכום של 1.4 מיליארד דולר. החברה הממוזגת פעלה בשם "MGM-Pathé Communications" (אנ'). בתקופה זו הפיק במסגרת החברה את הסרטים "לא בלי בתי", "תלמה ולואיז" ועוד. אולם החברה פעלה בהפסד, ונפתחה חקירה פדרלית נגד בעל השליטה ז׳אן-קארלו פארטי. 

בשנת 1992 פשטה "MGM-Pathé" את הרגל, עקב חוב עצום לבנק הצרפתי קרדיט ליאונה. גלובוס ניסה להקים מחדש את חברת "קנון". 

בשנת 1993, לאחר שהפיק למעלה מ-200 סרטים בהוליווד, חזר גלובוס לגור באופן קבוע בישראל.

### פעילות בישראל

במקביל לפעילות בארצות הברית ריכזה קבוצת "גולן-גלובוס" את פעילותו של יורם גלובוס ובני משפחתו בישראל (שם החברה שונה אחר כך ל"גלובוס גרופ", כאשר מנחם גולן מכר את חלקו בקבוצה). הקבוצה הפעילה רשת של בתי קולנוע, בעיקר בתל אביב, בהם קולנוע תל אביב, ששימש גם את משרדי הקבוצה ואת ארכיון הסרטים שלה. החל משנת 1990 פעלו בבניין קולנוע תל אביב "אולפני ג.ג. תל אביב", ששימשו בעיקר את ערוץ 2, ואחר כך גם את ערוץ 10. האולפנים נסגרו ב-2008. את רשת בתי הקולנוע ניהל במשך שנים רבות אחיו של יורם גלובוס, אמנון גלובוס, אך ב-1997 התפטר, ותבע את אחיו על כספים שטען שהיה חייב לו.

בשנת 1983 השתלטה קבוצת "גולן-גלובוס" על 80% משוק הפצת הסרטים בישראל לאחר שרכשה את זכויות ההפצה של רוב האולפנים ההוליוודים בישראל. באותה שנה יזמו גולן וגלובוס תוכנית להקמת קומפלקס של אולפני קולנוע בישראל. האולפנים הוקמו בנווה אילן בשם "ג.ג. אולפני ישראל - ירושלים" ונפתחו בשנת 1990.

בשנת 1993 היה שותף בקבוצה שהתמודדה במרכז להפעלת ערוץ 2, יחד עם איש העסקים שאול אלוביץ, העיתון "גלובס" ומשקיעים נוספים. הקבוצה לא זכתה במכרז.

בקיץ 1996 החל לפעול במרכז קונגרסים בינלאומי חיפה פרויקט שהקים בשם "גלובוס סיטי", שכלל חמישה בתי קולנוע, שטחי הסעדה ובידור, אולם שנה אחר כך מכר את המתחם.

בשנת 1997 חזר לפעול עם מנחם גולן והקים חברת הפקות משותפת.

בשנת 2001 היה שותף לקבוצה שזכתה במכרז להפעלת ערוץ החדשות הייעודי, ביוני 2004 רכש את השליטה בערוץ אך לבסוף הוא לא עלה לשידור.

בשנת 2007 גייסה חברת "גלובוס מקס"שבבעלותו הון בבורסת תל אביב. "גלובוס מקס" החזיקה ברשת בתי הקולנוע בשיטת IMAX בישראל.

בשנת 2014 מכר גלובוס את רוב עסקיו בישראל.

ב-1999 זכה יורם גלובוס בפרס אופיר על מפעל חיים מטעם האקדמיה הישראלית לקולנוע וטלוויזיה.

חיים אישיים
-----------

יורם גלובוס וילדיו בראשית שנות ה-90
בשנת 1991 נישא גלובוס לזמרת עדנה לב, והתגרש ממנה כעבור זמן קצר. בשנת 1993 נישא לגיסתה של גרושתו, לאה גלובוס. בהמשך נולד בנם המשותף אורי.

שניים משלושת ילדיו החורגים של גלובוס (ילדיה של לאה מנישואיה הקודמים), השחקנים עידו לב ולירון לב.

גלובוס ידוע כאוהד של קבוצת הכדורגל בית"ר ירושלים, ובשנת 1991 תרם 400 אלף דולר לרכישת כרטיס השחקן אלי אוחנה, שכרטיסו היה שייך לקבוצת מכלן הבלגית. גלובוס תומך של מפלגת הליכוד והפיק בהתנדבות את תשדירי הבחירות של המפלגה ב-1996 ו-1999. הוא גם חבר אישי של בני הזוג נתניהו, המרבים להשתתף באירועים משפחתיים של גלובוס.

בפברואר 2013, גלובוס נעצר על-ידי רשות המיסים ונערך חיפוש בביתו, אחר כך שוחרר בערבות. לפי החשד, משך גלובוס כ-26 מיליון שקל מחברות בבעלותו, אך לא דיווח על ההכנסה. באוגוסט 2016 נסגר תיק העלמת המס הפלילי נגדו, אך רשות המיסים עדיין דרשה ממנו תשלומי מס שטענה שהוא חייב.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **יורם גלובוס** |
| ויקישיתוף תמונות ומדיה בוויקישיתוף: **יורם גלובוס** |

* יורם גלובוס, במיזם "אישים" לתיעוד היצירה הישראלית
* יורם גלובוס, במסד הנתונים הקולנועיים IMDb (באנגלית)
* יורם גלובוס, באתר "אידיבי", מאגר הידע העברי לקולנוע ישראלי ועולמי
* יורם גלובוס, באתר ספר הקולנוע הישראלי
* דוד שליט, ‏יורם גלובוס, אייקון קולנוע, מקווה להפי-אנד: "פעם אני מצליח, פעם מפסיד", באתר גלובס, 12 בספטמבר 2009
* יורם גלובוס, דף שער בספרייה הלאומית

הערות שוליים
------------

1. 1 2  חדשות 2, ‏כך חגג נתניהו את השנה החדשה, באתר ‏מאקו‏, 8 בספטמבר 2013
2. ↑  מקרית מוצקין להוליווד, מעריב, 20 בנובמבר 1990
3. 1 2  נתן גרוס, מנחם גולן, מפיק הסרטים הפורה ביותר בארץ, על המשמר, 19 בינואר 1973
4. ↑  סרטי נח עבר הווה עתיד, מעריב, 5 במרץ 1972
5. ↑  יצחק בן נר, סרטי השבוע - סרטים חדשים - "לפקה", על המשמר, 20 בספטמבר 1974  
טלילה בן זגאי, מה בין גולן לקורטיס, מעריב, 10 בספטמבר 1975
6. ↑  נציגות ישראלית גדולה בקאן, מעריב, 24 במאי 1979
7. ↑  שבא סלהוב, מנחם גולן הולך למלכת־בריטניה, חדשות, 6 בפברואר 1985
8. ↑   כתבת חדשות על האירוע - באנגלית, סרטון באתר יוטיוב (אורך: 06:23)
9. 1 2  שרית ישי לוי, החיים בלי גלובוס, חדשות, 17 בנובמבר 1989
10. ↑  אבי גנואר (ניו יורק), "קנון" מקצצת, מפטרת עובדים, חדשות, 8 בינואר 1987
11. ↑  נעם ניב, החובות לוחצים, ו"קנון" מוכרת רכוש בחצי מחיר, חדשות, 5 במאי 1987
12. ↑  גולן וגלובוס במיעוט בקנון, "העולם הזה", גיליון 2624 מ-16 בדצמבר 1987, עמוד 40
13. ↑  רויטרס, קנון בקשיים: מכרה את נכסיה ב־300 מיליון דולר, חדשות, 12 באוקטובר 1987
14. ↑  עדנה פיינרו, "גולן בלי גלובוס זה כמו קאן בלי טיילת", חדשות, 17 במאי 1989
15. ↑  יגאל לביב, גולן תובע אח גלובוס בגלל בניין, חדשות, 4 ביולי 1989  
יגאל לביב, מנחת גולן תובע את גלובוס, חדשות, 8 במרץ 1991
16. ↑  יצחק לץ, ‏השתנו פני הגלובוס, באתר גלובס, 14 בפברואר 2002
17. ↑  יגאל לביב (ניו-יורק), אפי לנדאו, השתלטות פאתה על אם.גיי.אם מתעכבת, חדשות, 28 באוקטובר 1990
18. ↑  יגאל לביב, חקירה פדרלית על ההשתלטות על מ.ג.מ, חדשות, 23 באפריל 1991
19. ↑  אפי לנדאו, הפסד לפאתה, של גלובוס, ברבע השני של 90׳, חדשות, 19 באוגוסט 1990
20. ↑  יגאל לביב, תביעה בלוס־אנגלס נגד יורם גלובוס על מ.ג.מ, חדשות, 3 בספטמבר 1992
21. ↑  יגאל לביב, קרדיט־ליאונה תבע את יורם גלובוס ודני דימבורט ממ.ג.מ. חדשות, 2 באוגוסט 1991
22. ↑  יגאל לביב, יורם גלובוס הקים מחדש את חב' קנון, חדשות, 26 במאי 1992
23. ↑  רונן טל, ימכור לגלובוס את חלקו, חדשות, 27 במרץ 1989
24. ↑  יגאל לביב, ג.ג הגדילו את מחזור ההפקות ואת היצוא, חדשות, 3 בדצמבר 1990
25. ↑  שרית ישי לוי, אין קול, חדשות, 15 במרץ 1991
26. ↑  חיים נגיד, ספונטניות גמורה ומקצועית, מעריב, 1 במרץ 1991
27. ↑  אופיר בר-זהר, אולפני ג.ג. יסגרו את האולפן בתל אביב; 17 עובדים יפוטרו, באתר TheMarker‏, 5 בנובמבר 2008
28. ↑  דוד חיון, ‏גלובוס-גרופ מבצעת רה-אירגון הכולל קיצוצים בשכר חלק מעובדיה, באתר גלובס, 23 בפברואר 1997
29. ↑  יצחק דנון, ‏יורם גלובס נתבע לשלם לאחיו 1.3 מיליון שקל בטענה להפרת התחייבויות, באתר גלובס, 12 במרץ 1998  
יצחק דנון, ‏יורם גלובוס: נסיונות אחי לנהל הסכסוך בינינו בביהמ"ש המחוזי נועדו ללחוץ עלי, באתר גלובס, 25 בינואר 1999
30. ↑  "סרטי נח" רכשו השליטה על הפצת הסרטים בישראל, דבר, 18 בנובמבר 1983
31. ↑  עירית שמגר, מבשרים בקול תרועה משנים - בצניעה, מעריב, 8 במאי 1983
32. ↑  אדר אבישר, נוה הוליווד, מעריב, 20 בנובמבר 1990
33. ↑  הגר רם, יורקשייר הבריטית מבקשת להצטרף לגלובוס תקשורת במכרז על ערוץ 2, חדשות, 8 באפריל 1993
34. ↑  דוד חיון, ‏יורם גלובוס העביר את בתי הקולנוע ב"גלובוס סיטי" בחיפה לתיאטראות ישראל, באתר גלובס, 7 באוגוסט 1997
35. ↑  ניר נתן, לוס אנג'לס, ‏גולן וגלובוס התאחדו מחדש: הקימו חברת הפקות, מיראקל, באתר גלובס, 16 בדצמבר 1997
36. ↑  רוני קורן-דינר, יורם גלובוס רכש את השליטה בערוץ החדשות הייעודי; הגדיל אחזקותיו בקבוצה ל-55% , באתר TheMarker‏, 11 ביוני 2004
37. ↑  שרית מנחם כרמי, מה יהיה סוף הסרט של בעלי איגרות החוב של גלובוס מקס?, באתר הארץ, 11 באוגוסט 2008
38. ↑  רועי מלצר, ‏ה-IMAX מגיע לבורסה: גלובוס ואפיק בידור יגייסו 70 מיליון שקל באג"ח, באתר גלובס, 6 באוגוסט 2006
39. ↑  שלומית צור, ‏יורם גלובוס מכר את מתחם נווה אילן ב-180 מיליון שקל, באתר גלובס, 23 בדצמבר 2014
40. ↑  אילנית חיות, ‏יורם גלובוס יוצא מהקולנוע: מכר את מניותיו בגלובוס מקס, באתר גלובס, 17 באוגוסט 2014
41. ↑  שוקי לבנון, יורם גלובוס יקנה ממכלן אם כרטיס השחקן של אוחנה, חדשות, 29 במאי 1991
42. ↑  אורה קורן, ‏יורם גלובוס יפיק את תשדירי הבחירות של הליכוד, באתר גלובס, 23 במרץ 1999
43. ↑  ההפקה הפרטית של יורם גלובוס, באתר TheMarker‏, 25 בפברואר 2008  
ד"ר אילן רבינוביץ', ‏לאה גלובוס: "לבני הזוג נתניהו יש אהבה טהורה", באתר גלובס, 11 באפריל 2013  
שרה ליבוביץ־דר, תכירו: אלה האנשים הקרובים ביותר לזוג נתניהו, באתר מגזין ליברל, ‏1 באפריל 2015
44. ↑  אתר למנויים בלבד יסמין גואטה, יורם גלובוס נעצר בחשד להעלמת מס ב-26 מיליון שקל, באתר TheMarker‏, 20 בפברואר 2013  
חן מענית, ‏יורם גלובוס ורשות המסים מציגים: מעצר באישון ליל, באתר גלובס, 20 בפברואר 2013
45. ↑  אלה לוי-וינריב, ‏תיק העלמת המס הפלילי נגד יורם גלובוס נסגר מחוסר ראיות, באתר גלובס, 14 באוגוסט 2016

|  |  |  |
| --- | --- | --- |
| **הקודם**:**1998 - ליה ון ליר** | **זוכה פרס אופיר על מפעל חיים לשנת 1999 - יורם גלובוס** | **הבא**:**2000 - גבי עמרני** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007445389705171
* BNE: XX1261902
* BnF: cb16945466m (data)
* GND: 1061708306
* ISNI: 0000 0001 0938 9233
* LCCN: n85151776
* NTA: 070823871
* SNAC: w6dj741t
* SUDOC: 077653440
* VIAF: 117434542
* WorldCat: lccn-n85151776

 |